Document ID: 32012R0486

A BIZOTTSÁG 486/2012/EU FELHATALMAZÁSON ALAPULÓ RENDELETE
(2012. március 30.)
a 809/2004/EK rendeletnek a tájékoztató, az alaptájékoztató, az összefoglaló és a végleges feltételek formátuma és tartalma, valamint a közzétételi követelmények tekintetében történő módosításáról
(EGT-vonatkozású szöveg)
AZ EURÓPAI BIZOTTSÁG,
tekintettel az Európai Unió működéséről szóló szerződésre,
tekintettel az értékpapírok nyilvános kibocsátásakor vagy piaci bevezetésekor közzéteendő tájékoztatóról és a 2001/34/EK irányelv módosításáról szóló, 2003. november 4-i 2003/71/EK európai parlamenti és tanácsi irányelvre (1) és különösen annak 5. cikke (5) bekezdésére, valamint 7. cikke (1) bekezdésére;
mivel:
(1)
A 2003/71/EK európai parlamenti és tanácsi irányelvnek a tájékoztatókban foglalt információk formátuma, az információk hivatkozással történő beépítése, a tájékoztatók közzététele és a reklámok terjesztése tekintetében történő végrehajtásáról szóló, 2004. április 29-i 809/2004/EK bizottsági rendelet (2) a 2003/71/EK irányelv 5. cikke (1) bekezdésének való megfelelés érdekében részletesen meghatározza a különböző típusú értékpapírok tájékoztatóiba foglalandó kötelező információkat.
(2)
A szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról és a 2001/34/EK irányelv módosításáról szóló, 2004. december 15-i 2004/109/EK európai parlamenti és tanácsi irányelv (3) következményeképp a kibocsátónak a tájékoztató kibocsátását megelőző 12 hónapban közzétett információkat tartalmazó vagy azokra utaló dokumentumnak a 2003/71/EK irányelv 10. cikke szerinti, évente történő kiadására vonatkozó követelményt az értékpapírok nyilvános kibocsátásakor vagy piaci bevezetésekor közzéteendő tájékoztatóról szóló 2003/71/EK és a szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról szóló 2004/109/EK irányelv módosításáról szóló, 2010. november 24-i 2010/73/EU európai parlamenti és tanácsi irányelv (4) törölte. Ezt a módosítást a 809/2004/EK rendeleten is át kell vezetni.
(3)
A 2003/71/EK irányelv 3. cikkében a tájékoztató közzétételére vonatkozó kötelezettség tekintetében meghatározott küszöbértéket a 2010/73/EU irányelv 50 000 EUR-ról 100 000 EUR-ra emelte. A 809/2004/EK rendeletet ennek megfelelően módosítani kell.
(4)
A 2010/73/EU irányelv új rendelkezéseket vezetett be a befektetői védelem, az uniós értékpapírpiacokon tőkét bevonó társaságok adminisztratív terheinek csökkentése és a tájékoztatóra vonatkozó szabályozás hatékonyságának növelése érdekében, amelyek szükségessé teszik a 809/2004/EK rendeletnek a végleges feltételeket tartalmazó alaptájékoztató formátuma, a tájékoztató összefoglalója, valamint az összefoglalóban szerepeltetendő lényeges információk pontos tartalma és speciális formátuma tekintetében történő módosítását.
(5)
Annak érdekében, hogy az alaptájékoztató végleges feltételei ne tartalmazzanak az illetékes hatóságok által jóváhagyandó információkat, az alaptájékoztatónak tartalmaznia kell mindazon információkat, amelyekről a kibocsátó a tájékoztató elkészítésekor tudomással bírt.
(6)
Rendelkezni kell arról, hogy az alaptájékoztató választási lehetőségeket tartalmazhat a vonatkozó értékpapírjegyzékek sémáira és moduljaira előírt valamennyi információ vonatkozásában. A későbbiek során a végleges feltételek között kell meghatározni, hogy az adott kibocsátás esetében melyik lehetőség alkalmazandó az alaptájékoztató vonatkozó szakaszára történő utalás vagy az érintett információ ismételt feltüntetése által. Lehetővé kell tenni bizonyos, az értékpapírjegyzékhez nem kapcsolódó kiegészítő információknak a végleges feltételek között történő szerepeltetését, amennyiben az a befektetők számára vélhetőleg hasznos. E kiegészítő információk körét e rendeletben kell meghatározni.
(7)
A végleges feltételek nem módosíthatják és válthatják fel az alaptájékoztatóban foglalt információkat, mivel a befektetőnek a kibocsátóról, illetve az értékpapírokról készített értékelését esetlegesen befolyásoló új információkat az illetékes hatóság előzetes jóváhagyásához kötött kiegészítő jegyzékben vagy új alaptájékoztatóban kell szerepeltetni. Ennek megfelelően a végleges feltételek nem tartalmazhatnak a fizetési feltételekre vonatkozó olyan új elemet, amely nem szerepelt az alaptájékoztatóban.
(8)
Az összefoglalónak a befektetőnek szóló alapvető információkat kell tartalmaznia a 2003/71/EK irányelv 5. cikke (2) bekezdésének megfelelően. E célból az adott kibocsátáshoz készített összefoglalóban egyesíteni kell az alaptájékoztató összefoglalójának a kizárólag az adott kibocsátást érintő információit a végleges feltételek vonatkozó részeivel. Az adott kibocsátás összefoglalóját a végleges feltételek mellékleteként kell csatolni.
(9)
A mögöttes eszközhöz kapcsolt vagy az által fedezett értékpapírok esetében a mögöttes eszköz fajtájára vonatkozó valamennyi olyan információt közzé kell tenni az alaptájékoztatóban, amely a jóváhagyás időpontjában már ismert volt. A végleges feltételek között tehát kizárólag a mögöttes eszközt érintő specifikus részleteket kell feltüntetni, mivel a megfelelő mögöttes eszköz megválasztását a piaci viszonyok is befolyásolhatják.
(10)
A tájékoztató összefoglalójának formátumát és tartalmát olyan módon kell meghatározni, hogy az összefoglalókban az azonos információk mindig ugyanott szerepeljenek és azonos fajtájú termékek könnyen összehasonlíthatók legyenek. Ennek megfelelően az adott tájékoztató esetében nem alkalmazható adatok helyén az összefoglalóban a „nem alkalmazható” megjegyzést kell feltüntetni.
(11)
Az összefoglaló a tájékoztató önálló részét alkotja. Amennyiben a kibocsátó, az ajánlattevő vagy a szabályozott piacra történő bevezetést kérő személy nem köteles a tájékoztató részeként összefoglalót készíteni, ugyanakkor szándékában áll a tájékoztatóban áttekintő részt elhelyezni, úgy e szakasz nem viselheti az „Összefoglaló” címet, kivéve, ha az áttekintő rész eleget tesz az összefoglalóra vonatkozó összes közzétételi követelménynek. Az összefoglalókat közérthető nyelven, az abban foglalt információk könnyű értelmezhetőségét biztosító módon kell megfogalmazni.
(12)
Az uniós értékpapírpiacok hatékonyságának növelése és a kibocsátókat a tőkebevonással összefüggésben terhelő adminisztratív költségek csökkentése érdekében a 2003/71/EK irányelv 7. cikke (2) bekezdésének g) pontjában előírtaknak megfelelően arányos közzétételi szabályokat kell bevezetni a részvényeknek a meglévő részvényesek számára történő felkínálására vonatkozóan. A meglévő részvényesek vagy lejegyzik a részvényeket vagy értékesítik a részvényjegyzési jogukat.
(13)
A 2003/71/EK irányelv 7. cikke (2) bekezdésének e) pontjában előírtak alapján az arányos közzétételi szabályoknak megfelelően figyelembe kell venniük a kibocsátók méretét, különösen a 2003/71/EK irányelv 1. cikke (2) bekezdésének j) pontjában említett nem részvényjellegű értékpapírokat kibocsátó azon hitelintézeteket, amelyek a 2003/71/EK irányelv szerinti szabályozást választják, a kis- és középvállalkozásokat, valamint a kis piaci tőkeértékű társaságokat. Az említett kibocsátók számára ugyanakkor lehetőséget kell biztosítani arra, hogy választhassanak az arányos követelményeknek megfelelő sémák és az átfogó közzétételi szabályok között.
(14)
Az arányos közzétételi szabályoknak figyelembe kell venniük a befektetővédelem javításának szükségességét és a piacok számára már elérhetővé tett információk mennyiségét.
(15)
A reklámokban tájékoztatni kell a befektetőket arról, ha a kibocsátó a 2003/71/EK irányelv értelmében nem köteles tájékoztatót készíteni, kivéve, amikor a kibocsátó, az ajánlattevő vagy a szabályozott piacra történő bevezetést kérő személy maga dönt a 2003/71/EK irányelv és az e rendelet követelményeinek megfelelő tájékoztató közzétételéről.
(16)
Tekintettel arra, hogy az e rendelet által bevezetett új követelményekhez való alkalmazkodáshoz átmeneti időszakot kell biztosítani a kibocsátók számára, e rendelet csak azon tájékoztatókra és alaptájékoztatókra alkalmazandó, amelyeket az illetékes hatóságok a rendelet hatálybalépésének napján vagy azt követően hagytak jóvá.
(17)
A 809/2004/EK rendeletet ezért ennek megfelelően módosítani kell,
ELFOGADTA EZT A RENDELETET:
1. cikk
A 809/2004/EK rendelet módosításai
A 809/2004/EK rendelet a következőképpen módosul:
1.
Az 1. cikk 3. pontját el kell hagyni.
2.
A 2. cikk a következő 13. ponttal egészül ki:
„13. »jogosultsági kibocsátás«: új részvények jegyzését lehetővé tevő, kizárólag a meglévő részvényesek számára biztosított, alapszabályba foglalt elővételi jogok kibocsátása. A jogosultsági kibocsátásokhoz sorolandó az olyan kibocsátás is, amely esetében az alapszabályba foglalt elővételi jogokat érvénytelenítették és a meglévő részvényesekével közel azonos jogokkal felruházó eszközzel vagy rendelkezéssel helyettesítették, amennyiben e jogok eleget tesznek az alábbi feltételeknek:
a)a részvényesek ingyenesen juthatnak a jogokhoz;b)a részvényesek jogosultságot szereznek arra, hogy meglévő részesedésük arányának megfelelő, vagy egyéb, a részvénykibocsátásban való részvételre feljogosító értékpapírok esetében a mögöttes részvényekre vonatkozó jogosultságuk arányának megfelelő mértékű további részvényekhez jussanak;c)a jegyzési jogok forgalomképesek és átruházhatók, ettől eltérő esetben a jogokból eredő részvényeket az ajánlattételi időszak végén azon részvényesek részére értékesítik, akik nem éltek fenti jogosultságukkal;d)a b) pontban említett jogosultság tekintetében a kibocsátó határokat, korlátozásokat vagy kivételeket határozhat meg, valamint saját belátása szerint intézkedéseket hozhat a saját részvények, a részjogosultságok és bármely ország vagy terület jogszabálya, illetve szabályozó hatósága által meghatározott követelmények vonatkozásában;e)a részvények szerzésére nyitva álló legrövidebb határidő megegyezik a 77/91/EGK tanácsi irányelv 29. cikkének (3) bekezdésében meghatározott, az alapszabályba foglalt elővételi jog gyakorlására nyitva álló határidővel;f)a jogok a gyakorlásukra nyitva álló határidő elteltét követően elévülnek.
3.
Az I. fejezet a következő 2a. cikkel egészül ki:
„2a. cikk
Az alaptájékoztatóban és a végleges feltételekben szereplő információk kategóriái
(1) A XX. mellékletben megállapított kategóriák meghatározzák az alaptájékoztatóban, illetve a végleges feltételek között felsorolandó információk közlése során megengedhető rugalmasságot. A kategóriák meghatározása a következő:
a) »A. kategória«: az alaptájékoztatóban közlendő, releváns információ. Az ilyen információt tartalmazó rovat nem hagyható üresen az információnak a végleges feltételekben történő későbbi megadása céljából.
b) »B. kategória«: az alaptájékoztató tartalmazza az előírt információval kapcsolatos összes általános elvet, a rovat üresen hagyására csak az alaptájékoztató jóváhagyása idején még nem ismert részletek esetében van mód, a végleges feltételekben történő későbbi megadás céljából.
c) »C. kategória«: az alaptájékoztató azon információk esetében tartalmazhat később kiegészítendő üres rovatot, amelyek az alaptájékoztató jóváhagyásának idején még nem voltak ismertek. Az ilyen információkat a végleges feltételekben kell megadni.
(2) A 2003/71/EK irányelv 16. cikke (1) bekezdésében rögzített körülmények fennállása esetén kiegészítő jegyzéket kell készíteni.
Amennyiben az említett körülmények nem állnak fenn, a kibocsátó, az ajánlattevő vagy a szabályozott piacra történő bevezetést kérő személy hirdetményt tesz közzé a változásról.”
4.
A 3. cikk helyébe a következő szöveg lép:
„3. cikk
A tájékoztatóban feltüntetendő minimális információk
A tájékoztatót az e a rendeletben meghatározott sémák és modulok, illetve azok ötvözetének felhasználásával kell elkészíteni.
Az érintett kibocsátó vagy a kibocsátás, illetve az értékpapírok fajtájától függően a tájékoztató az I-XVII. és a XX-XXIX. mellékletben előírt információkat tartalmazza. A 4a. cikk (1) bekezdésére is tekintettel, az illetékes hatóság nem követelheti meg, hogy a tájékoztató olyan információkat tartalmazzon, amelyek nem szerepelnek az I-XVII. vagy a XX-XXIX. mellékletben.
A 2003/71/EK irányelv 5. cikkének (1) bekezdésében említett kötelezettségnek való megfelelés biztosítása érdekében a székhely szerinti tagállam illetékes hatósága a tájékoztatónak az említett irányelv 13. cikkével összhangban történő jóváhagyásakor adott esetben előírhatja, hogy a kibocsátó, az ajánlattevő vagy a szabályozott piacra történő bevezetést kérő személy az általa benyújtott információkat bármely elem tekintetében egészítse ki.
Amennyiben a kibocsátónak, az ajánlattevőnek vagy a szabályozott piacra történő bevezetést kérő személynek a 2003/71/EK irányelv 5. cikke (2) bekezdésének megfelelően összefoglalót kell elhelyeznie a tájékoztatóban, a székhely szerinti tagállam illetékes hatósága a tájékoztatónak az említett irányelv 13. cikkével összhangban történő jóváhagyásakor adott esetben előírhatja, hogy bizonyos, a tájékoztatóban közzétett információt az összefoglalóban tüntessenek fel.”
5.
A 4a. cikk a következőképpen módosul:
a)
A (2) bekezdés első albekezdésének bevezető mondata helyébe a következő szöveg lép:
„Az illetékes hatóság az (1) bekezdés első albekezdése szerinti bármely kérését az I. melléklet 20.1. pontjában, a XXIII. melléklet 15.1. pontjában, a XXV. melléklet 20.1. pontjában, a XXVII. melléklet 11.1. pontjában és a XXVIII. melléklet 20.1. pontjában a pénzügyi információk tartalma és az alkalmazandó számviteli és könyvvizsgálati elvek tekintetében meghatározott követelményekre alapozza, figyelembe véve az alábbi tényezők miatt célszerű bármely módosítást is:”.
b)
A (4) bekezdés a) pontja helyébe a következő szöveg lép:
„a)
az I. melléklet 20.1. pontja, a XXIII. melléklet 15.1. pontja, a XXV. melléklet 20.1. pontja, a XXVII. melléklet 11.1. pontja és a XXVIII. melléklet 20.1. pontja alapján nyújtott korábbi pénzügyi információ a tájékoztató elkészítésének időpontjában nem pontosan mutatja be üzleti vállalkozása egészét;”.
c)
A (6) bekezdés helyébe a következő szöveg lép:
„(6) E cikk (5) bekezdése, továbbá az I. melléklet 20.2. pontja, a XXIII. melléklet 15.2. pontja és a XXV. melléklet 20.2. pontja alkalmazásában jelentős bruttó változásnak számít a kibocsátó helyzetében, ha a kibocsátó vállalkozásának méretét jelző egy vagy több mutató több mint 25 %-kal módosul.”
6.
A 7., 8., 12., 16. és 21. cikkben, valamint a IV., V., VII-X., XII., XIII., XV. és XVIII. mellékletben az „50 000” kifejezés helyébe a „100 000” kifejezés lép.
7.
A 9. cikk a következő második bekezdéssel egészül ki:
„A VI. melléklet 3. pontja nem alkalmazandó olyan esetekben, amikor egy tagállam kezesként lép fel.”
8.
A 21. cikk a következő (3) bekezdéssel egészül ki:
„(3) A kibocsátó, az ajánlattevő és a szabályozott piacra történő bevezetést kérő személy dönthet úgy, hogy az I., III., IV., IX., X. és XI. melléklet helyett a második albekezdés szerint a XXIII-XXIX. mellékletben meghatározott arányos sémák alapján készíti el a tájékoztatót, feltéve, hogy a 26a., 26b. és a 26c. cikkben meghatározott megfelelő feltételek teljesülnek.
Amennyiben a kibocsátó, az ajánlattevő vagy a szabályozott piacra történő bevezetést kérő személy így dönt:
a)
a XVIII. mellékletben az I. mellékletre való hivatkozás a XXIII. vagy XXV. mellékletre való hivatkozásként értelmezendő;
b)
a XVIII. mellékletben a III. mellékletre való hivatkozás a XXIV. mellékletre való hivatkozásként értelmezendő;
c)
a XVIII. mellékletben a IV. mellékletre való hivatkozás a XXVI. mellékletre való hivatkozásként értelmezendő;
d)
a XVIII. mellékletben a IX. mellékletre való hivatkozás a XXVII. mellékletre való hivatkozásként értelmezendő;
e)
a XVIII. mellékletben a X. mellékletre való hivatkozás a XXVIII. mellékletre való hivatkozásként értelmezendő;
f)
a XVIII. mellékletben a XI. mellékletre való hivatkozás a XXIX. mellékletre való hivatkozásként értelmezendő.”
9.
A 22. cikk a következőképpen módosul:
a)
Az (1) bekezdés helyébe a következő szöveg lép:
„(1) Az alaptájékoztatót az e rendeletben előírt sémák és modulok, illetve azok kombinációjának felhasználásával a XVIII. mellékletben a különböző értékpapírfajtákra meghatározott kombinációknak megfelelően kell összeállítani.
Az alaptájékoztatóban az I-XVII. mellékletben, a XX. mellékletben, valamint a XXIII-XXIX. mellékletben a kibocsátók típusától és az érintett értékpapíroktól függően az e rendeletben meghatározott sémákban és modulokban előírt információkat kell feltüntetni. Az illetékes hatóság nem írhatja elő, hogy olyan információkat vegyenek fel az alaptájékoztatóba, amelyek nem szerepelnek az I-XVII. mellékletben, a XX. mellékletben vagy a XXIII-XXIX. mellékletben.
A 2003/71/EK irányelv 5. cikkének (1) bekezdésében említett kötelezettségnek való megfelelés biztosítása érdekében a székhely szerinti tagállam illetékes hatósága az alaptájékoztatónak az említett irányelv 13. cikkével összhangban történő jóváhagyásakor adott esetben előírhatja, hogy a kibocsátó, az ajánlattevő vagy a szabályozott piacra történő bevezetést kérő személy az általa benyújtott információkat bármely tartalmi elem tekintetében egészítse ki.
Amennyiben a kibocsátónak, az ajánlattevőnek vagy a szabályozott piacra történő bevezetést kérő személynek a 2003/71/EK irányelv 5. cikke (2) bekezdésének megfelelően összefoglalót kell elhelyeznie az alaptájékoztatóban, a székhely szerinti tagállam illetékes hatósága az alaptájékoztatónak az említett irányelv 13. cikkével összhangban történő jóváhagyásakor adott esetben előírhatja, hogy bizonyos, az alaptájékoztatóban közzétett információt az összefoglalóban tüntessenek fel.”
b)
A cikk a következő (1a) bekezdéssel egészül ki:
„(1a) Az alaptájékoztató a vonatkozó értékpapírjegyzékek sémáiban és moduljaiban, valamint a XX. mellékletben előírtaknak megfelelően választási lehetőségeket tartalmazhat az A. kategória, B. kategória és C. kategória besorolású információk tekintetében. Az alaptájékoztató vonatkozó szakaszára történő hivatkozás vagy az érintett információ ismételt feltüntetése révén a végleges feltételekben kell meghatározni, hogy az adott kibocsátás esetében melyik választható lehetőség alkalmazandó.”
c)
A (4) bekezdés helyébe a következő szöveg lép:
„(4) Az alaptájékoztatóhoz csatolt végleges feltételek csak az alábbiakat tartalmazhatják:
a)
az alaptájékoztató alapjául szolgáló különböző értékpapírjegyzék-sémákon belül a XX. mellékletben felsorolt B. és C. kategória besorolású információk. Az adott tájékoztató esetében nem alkalmazható információk helyén a végleges feltételek között a »nem alkalmazható« megjegyzést kell feltüntetni;
b)
önkéntes alapon bármely, a XXI. mellékletben meghatározott »további információ«;
c)
az alaptájékoztatóban megállapított és az adott kibocsátásra alkalmazandó választási lehetőségek ismételt feltüntetése, vagy az ezekre történő utalás.
A végleges feltételek nem módosítják és nem váltják fel az alaptájékoztatóban foglalt információkat.”
d)
Az (5) bekezdés a következő 1a. ponttal egészül ki:
„1a.
a »végleges feltételek formátuma« sablont tartalmazó rovat, amelyet valamennyi adott kibocsátás esetében ki kell tölteni.”
e)
A (7) bekezdés a következő második albekezdéssel egészül ki:
„Amennyiben a kibocsátónak kiegészítő jegyzéket kell készítenie olyan, az alaptájékoztatóban szereplő információk vonatkozásában, amelyek csak egy vagy több adott kibocsátásra vonatkoznak, úgy a 2003/71/EK irányelv 16. cikkének (2) bekezdésében foglalt, a befektetőknek az elfogadó nyilatkozat visszavonására vonatkozó joga nem alkalmazható az alaptájékoztatónak megfelelő összes értékpapír-kibocsátásra, hanem csak az adott kibocsátásokra.”
10.
A 24. cikk helyébe a következő szöveg lép:
„24. cikk
A tájékoztató, az alaptájékoztató és az adott kibocsátás összefoglalójának tartalma
(1) A kibocsátó, az ajánlattevő vagy a szabályozott piacra történő bevezetést kérő személy e cikkel összhangban határozza meg a 2003/71/EK irányelv 5. cikke (2) bekezdésében említett összefoglaló részletes tartalmát.
Az összefoglaló a XXII. mellékletben meghatározott lényeges információkat tartalmazza. Az adott tájékoztató esetében nem alkalmazható információ helyén az összefoglalóban a »nem alkalmazható« megjegyzést kell feltüntetni. Az összefoglaló terjedelmének meghatározásakor figyelembe kell venni a kibocsátó és a felkínált értékpapír összetettségét, de az nem haladhatja meg - bármelyik is a hosszabb - a 15 oldalt vagy a tájékoztató terjedelmének 7 %-át. Az összefoglaló nem tartalmazhat kereszthivatkozásokat a tájékoztató más részeire.
A XXII. mellékletben meghatározott szakaszok és elemek sorrendje kötelező. Az összefoglalót közérthető nyelven kell megfogalmazni, az abban foglalt lényeges információkat könnyen megtalálható és értelmezhető módon kell bemutatni. Amennyiben a kibocsátó a 2003/71/EK irányelv 5. cikkének (2) bekezdése alapján nem köteles a tájékoztató részeként összefoglalót készíteni, ugyanakkor a tájékoztatóban áttekintő részt helyez el, úgy e szakasz nem viselheti az »Összefoglaló« címet, kivéve, ha a kibocsátó eleget tesz az összefoglalóra vonatkozó, az e cikkben és a XXII. mellékletben meghatározott összes közzétételi követelménynek.
(2) Az alaptájékoztató összefoglalója a következő információkat tartalmazhatja:
a)
az alaptájékoztatóban foglalt információk;
b)
az értékpapírjegyzékek sémái és modulja (moduljai) által előírt választható információk;
c)
az értékpapírjegyzékek sémái és modulja (moduljai) által előírt, a végleges feltételekben később megadandó, üresen hagyott szakasszal jelzett információk.
(3) Az adott kibocsátáshoz készített összefoglaló az alaptájékoztató összefoglalójának lényeges információit és a végleges feltételek vonatkozó részeit kombinálja. Az adott kibocsátás összefoglalója az alábbiakat tartalmazza:
a)
az alaptájékoztató összefoglalójában feltüntetett, kizárólag az adott kibocsátásra vonatkozó információk;
b)
az alaptájékoztatóban megadott választási lehetőségek, amelyek a végleges feltételekben meghatározottak szerint kizárólag az adott kibocsátásra vonatkoznak;
c)
az alaptájékoztatóban korábban üresen hagyott, a végleges feltételekben megadott vonatkozó információk.
Amennyiben a végleges feltételek különféle értékpapírokra vonatkoznak, amelyek azonban csak nagyon kevés részlet tekintetében - úgy mint a kibocsátási ár vagy a lejárati nap - különböznek egymástól, úgy ezen értékpapírok adott kibocsátásaihoz ugyanaz az egységes összefoglaló mellékelhető, feltéve, hogy az egyes értékpapírokra vonatkozó információk egyértelműen elkülönülnek egymástól.
Az adott kibocsátás összefoglalójára ugyanazok a követelmények vonatkoznak, mint a végleges feltételekre, és az összefoglaló a végleges feltételek mellékletét képezi.”
11.
A 25. cikk (5) bekezdése a következő harmadik albekezdéssel egészül ki:
„Új összefoglaló vagy az összefoglaló kiegészítő jegyzéke készítését megelőző ajánlattételhez kapcsolódó végleges feltételek és az adott kibocsátásra vonatkozó, a végleges feltételekhez csatolt összefoglaló újbóli benyújtása semmilyen esetben sem írható elő.”
12.
A 26. cikk (5) bekezdése helyébe a következő szöveg lép:
„(5) A végleges feltételeket külön dokumentum formájában vagy az alaptájékoztatóba illesztve kell ismertetni. A végleges feltételeket könnyen elemezhető és érthető formában kell elkészíteni.
A vonatkozó értékpapírjegyzék sémáinak és moduljainak az alaptájékoztatóban megtalálható elemei a végleges feltételekben nem szerepelhetnek.
A kibocsátó, az ajánlattevő vagy a szabályozott piacra történő bevezetést kérő személy a végleges feltételekben a XXI. mellékletben meghatározott bármely kiegészítő információt feltüntethet.
A végleges feltételekben egyértelmű és szembetűnő nyilatkozatot kell közzétenni arról, hogy:
a)
az alaptájékoztatóval és annak kiegészítő jegyzékével (jegyzékeivel) együtt értelmezendő végleges feltételek elkészítésére a 2003/71/EK irányelv 5. cikkének (4) bekezdésében meghatározott célból került sor;
b)
az alaptájékoztatót és az ahhoz kapcsolódó kiegészítő jegyzéket (jegyzékeket) hol teszik közzé a 2003/71/EK irányelv 14. cikkének megfelelően;
c)
az összes információ megismeréséhez az alaptájékoztatót és a végleges feltételeket együttesen kell értelmezni;
d)
az adott kibocsátás összefoglalóját a végleges feltételek mellékleteként csatolják.
A végleges feltételek - a tagállami jogszabályoktól függően - tartalmazhatják a kibocsátó jogi képviselőjének vagy a tájékoztatóért felelős személynek, vagy mindkettőjüknek az aláírását.
(5a) A végleges feltételeket és az adott kibocsátás összefoglalóját ugyanazon a nyelven kell elkészíteni, mint az alaptájékoztató végleges feltételeinek jóváhagyott sablonját, valamint az alaptájékoztató összefoglalóját.
Amennyiben a végleges feltételeket - a 2003/71/EK irányelv 5. cikkének (4) bekezdésével összhangban - közlik a fogadó tagállam illetékes hatóságával, vagy ha több mint egy fogadó tagállam van a fogadó tagállamok illetékes hatóságaival, úgy a végleges feltételekre és a csatolt összefoglalóra a következő nyelvi szabályok alkalmazandók:
a)
amennyiben az alaptájékoztató összefoglalóját a 2003/71/EK irányelv 19. cikke szerint le kell fordítani, úgy az adott kibocsátásnak a végleges feltételekhez csatolt összefoglalójára az alaptájékoztató összefoglalójára vonatkozó fordítási követelmények érvényesek;
b)
amennyiben az alaptájékoztatót a 2003/71/EK irányelv 19. cikke szerint le kell fordítani, úgy az adott kibocsátás végleges feltételeire és az ahhoz csatolt összefoglalóra az alaptájékoztatóra vonatkozó fordítási követelmények érvényesek.
A kibocsátó a fordításokat a végleges feltételekkel együtt benyújtja a fogadó tagállam hatóságához, vagy ha több mint egy fogadó tagállam van a fogadó tagállamok illetékes hatóságaihoz.”
13.
A rendelet a következő IIIa. fejezettel egészül ki:
„IIIa. FEJEZET
ARÁNYOS KÖZZÉTÉTELI SZABÁLYOK
26a. cikk
A jogosultsági kibocsátásokra vonatkozó arányos sémák
(1) A jogosultsági kibocsátásokra a XXIII. és XXIV. mellékletben meghatározott sémák alkalmazandók, feltéve, hogy a kibocsátó már kereskedésre bocsátott azonos osztályú részvényeket valamely szabályozott piacon vagy a 2004/39/EK európai parlamenti és tanácsi irányelv (6) 4. cikke (1) bekezdésének 15. pontja szerinti multilaterális kereskedési rendszerben.
(2) Azok a kibocsátók, akiknek azonos osztályú részvényeit már kereskedésre bevezették egy multilaterális kereskedési rendszerbe, csak akkor alkalmazhatják a XXIII. és XXIV. mellékletben meghatározott sémákat, ha az említett multilaterális kereskedési rendszer megfelel az alábbiaknak:
a)
rendelkezések kötelezik a kibocsátókat arra, hogy az egyes pénzügyi évek lezártát követő hat hónapon belül éves pénzügyi kimutatásokat és könyvvizsgálati jelentéseket, az egyes pénzügyi évek első hat hónapjának végét követő négy hónapon belül féléves pénzügyi beszámolókat tegyenek közzé, valamint a 2003/6/EK irányelv 1. cikke első bekezdésének 1. pontjában meghatározott bennfentes információkat hozzanak nyilvánosságra az említett irányelv 6. cikke szerint;
b)
rendelkezések kötelezik a kibocsátókat arra, hogy a honlapjukon történő közzététel által tegyék nyilvánosan hozzáférhetővé az a) pontban említett jelentéseket és információkat;
c)
a 2003/6/EK irányelvvel összhangban a bennfentes kereskedést és a piaci manipulációt tiltó rendelkezéseket tartalmaznak.
(3) A tájékoztató elején elhelyezett nyilatkozatnak egyértelműen jeleznie kell, hogy a jogosultsági kibocsátás a kibocsátó részvényeseire irányul, és a tájékoztató közzétételi szintje arányos a kibocsátásnak ezzel a fajtájával.
26b. cikk
Arányos sémák kis- és középvállalkozások, illetve kis piaci tőkeértékű társaságok számára
A XXV-XXVIII. mellékletben meghatározott arányos sémák abban az esetben alkalmazandók, amikor a kis- és középvállalkozások, illetve kis piaci tőkeértékű társaságok által kibocsátott értékpapírokat nyilvánosan kínálják, illetve a valamely tagállamban található vagy működő szabályozott piacon bocsátják kereskedésre.
A kis- és középvállalkozások, illetve kis piaci tőkeértékű társaságok ugyanakkor dönthetnek inkább úgy is, hogy a tájékoztatót az I-XVII. és a XX-XXIV. mellékletben meghatározott sémáknak megfelelően készítik el.
26c. cikk
A 2003/71/EK irányelv 1. cikke (2) bekezdésének j) pontjában említett hitelintézeti kibocsátásokra vonatkozó arányos követelmények
A 2003/71/EK irányelv 1. cikke (2) bekezdésének j) pontjában említett értékpapírokat kibocsátó azon hitelintézetek, amelyek az említett irányelv 1. cikkének (3) bekezdése alapján készítenek tájékoztatót, dönthetnek úgy, hogy tájékoztatójukban a korábbi pénzügyi információk közül csak a legutolsó pénzügyi évre vagy - a kibocsátó tevékenységének időtartamától függően - ennél rövidebb időtartamra vonatkozó információkat tüntetnek fel e rendelet XXIX. mellékletének megfelelően.
14.
A 27. cikket el kell hagyni.
15.
A 34. cikk a következő második bekezdéssel egészül ki:
„Amennyiben a 2003/71/EK irányelv alapján nem kell tájékoztatót készíteni, a reklámokban erre vonatkozó figyelmeztetést kell szerepeltetni, kivéve, ha a kibocsátó, az ajánlattevő vagy a szabályozott piacra történő bevezetést kérő személy úgy dönt, hogy a 2003/71/EK irányelvnek és e rendeletnek megfelelő tájékoztatót tesz közzé.”
16.
A 35. cikk (5a) bekezdése helyébe a következő szöveg lép:
„(5a) A harmadik országbeli kibocsátók nem kötelesek az I. melléklet 20.1. pontja, a IV. melléklet 13.1. pontja, a VII. melléklet 8.2. pontja, a X. melléklet 20.1 pontja, a XI. melléklet 11.1. pontja, a XXIII. melléklet 15.1. pontja, a XXV. melléklet 20.1. pontja, a XXVI. melléklet 13.1. pontja, a XXVIII. melléklet 20.1. pontja, vagy a XXIX. melléklet 11. pontja szerint újból közölni a tájékoztatóban szereplő, a 2015. január 1-jén vagy az után kezdődő pénzügyi éveket megelőző pénzügyi évekre vonatkozó korábbi pénzügyi információkat, továbbá nem kötelesek a VII. melléklet 8.2.a. pontja, a IX. melléklet 11.1. pontja, a X. melléklet 20.1.a. pontja, a XXVII. melléklet 11.1. pontja, vagy a XXVIII. melléklet 20.1.a. pontja szerint az 1606/2002/EK rendelet alapján elfogadott nemzetközi beszámolókészítési standardok és a szóban forgó, a 2015. január 1-jén vagy azt követően kezdődő pénzügyi éveket megelőző pénzügyi évekre vonatkozó információk összeállításánál figyelembe vett számviteli elvek közötti különbségek részletes bemutatására sem, feltéve, hogy a korábbi pénzügyi információkat az Indiai Köztársaság általánosan elfogadott számviteli alapelveivel összhangban készítették el.”
17.
Az V. melléklet 4.7. pontja helyébe a következő szöveg lép:
4.7. A névleges kamatláb és a fizetendő kamatra vonatkozó rendelkezések:
-
A kamat esedékessé válásának időpontja és a kamatfizetési időpontok.
-
A kamat és a tőkeösszeg visszafizetése követelésének határideje.
Amennyiben a kamatláb nem rögzített, nyilatkozni kell a mögöttes eszköz fajtájáról és ismertetni kell a mögöttes eszközt valamint a mögöttes eszköz és a kamatláb összekapcsolásának módját, továbbá azt, hogy hol szerezhető be információ a mögöttes eszköz korábbi és várható teljesítményének alakulásáról és volatilitásáról.
-
A mögöttes eszközt érintő piaci vagy elszámolási fennakadások.
-
A mögöttes eszközt érintő eseményekkel kapcsolatos kiigazítási szabályok.
-
A számítást végző ügynök neve.
Amennyiben az értékpapír utáni kamatfizetésnek származtatott összetevője is van, egyértelmű és érthető magyarázatot kell nyújtani a befektetők részére arról, hogy a mögöttes eszköz (eszközök) értéke miként befolyásolja a befektetésük értékét, különösen olyan körülmények között, amikor a kockázat a legnyilvánvalóbb.”
18.
A XIII. melléklet 4.8. pontja helyébe a következő szöveg lép:
4.8. A névleges kamatláb és a fizetendő kamatra vonatkozó rendelkezések:
-
A kamat esedékessé válásának időpontja és a kamatfizetési időpontok.
-
A kamat és a tőkeösszeg visszafizetése követelésének határideje.
Amennyiben a kamatláb nem rögzített, nyilatkozni kell a mögöttes eszköz fajtájáról és ismertetni kell a mögöttes eszközt valamint a mögöttes eszköz és a kamatláb összekapcsolásának módját.
-
A mögöttes eszközt érintő piaci vagy elszámolási fennakadások.
-
A mögöttes eszközt érintő eseményekkel kapcsolatos kiigazítási szabályok.
-
A számítást végző ügynök neve.”
19.
A rendelet az e rendelet mellékletében meghatározott XX-XXIX. melléklettel egészül ki.
2. cikk
Átmeneti rendelkezés
(1) Az 1. cikk 3. pontja, 9. pontjának a)-d) pontja, 10., 11. és 12. pontja nem alkalmazandó a tájékoztatók vagy alaptájékoztatók kiegészítő jegyzékeinek jóváhagyására, ha a tájékoztatót vagy alaptájékoztatót 2012. július 1-jét megelőzően hagyták jóvá.
(2) Amennyiben a 2003/71/EK irányelv 18. cikkével összhangban a székhely szerinti tagállam illetékes hatósága 2012. július 1-jét megelőzően jóváhagyott tájékoztatóval vagy alaptájékoztatóval kapcsolatban jóváhagyási igazolással értesíti a fogadó tagállam illetékes hatóságát, a székhely szerinti tagállam illetékes hatósága az igazolásban egyértelműen és félreérthetetlenül jelzi, hogy a tájékoztató vagy az alaptájékoztató jóváhagyása 2012. július 1-jét megelőzően történt.
3. cikk
Hatálybalépés
Ez a rendelet 2012. július 1-jén lép hatályba.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2012. március 30-án.

Labels: 12
2